Etter et lengre Københavner- og Pariserliv, vendte Tordenstierne omsider tilbake til Gullaug, hvor moren bodde som enke. Her lukket han seg, sammen med sin tjener, inne i de mørke værelsene rød- og blåkammeret i gårdsbygningens sidefløy. Hoffjunkeren lot seg sjelden se av andre enn tjeneren, og den daglige kosten ble sendt inn til dem gjennom en åpning i døren. Om aftenen og nettene, vanket junkeren med sort maske og kappe ledsaget av tjeneren, hvileløs rundt i gårdens gamle have og ved stranden.